Ta chakuaꞌa kɨvɨ ikuu,
ta kuaꞌan Jesús chikanuu‑ra nuu ñuꞌu ñuu Galilea,
ta ña‑kuñi‑ka‑ra kuꞌun‑ra nuu ñuꞌu ñuu Judea tyi kuñi kaꞌñi ñayɨvɨ kunuu nuu ñayɨvɨ judío chii‑ra.
Ta chayatyin kɨvɨ kuakoo viko saꞌa ñayɨvɨ judío nañi Viko Veꞌe Ndaꞌa Yutun.
Yukuan ta ikaꞌan ñañi Jesús chii‑ra,
ta katyi‑chi:
—Mandoun iꞌya tyi kuꞌun ñuu iyo nuu ñuꞌu ñuu Judea tyi takuan ta ndyeꞌe tuku ñayɨvɨ kuvi ndochaꞌun yukuan cha‑íyò saꞌun,
tyi tatu kuñi‑yo tyi koto ñayɨvɨ kuaꞌa cha‑saꞌa‑yo,
ña‑vaꞌa cha‑satyiñu xeꞌe‑yo.
Tyi tatu saꞌun cha‑íyò,
sañaꞌa nuu tandɨꞌɨ ñayɨvɨ cha‑saꞌun.
Ta takuan ikaꞌan‑chi chii‑ra tyi ñi‑ñañi‑ra ña‑chinu iñi chii‑ra.
Yukuan ta ikaꞌan Jesús,
ta katyi‑ra:
—Kumañi‑ka chaa kɨvɨ kuꞌín,
soko ndyoꞌo ndyavaꞌa‑ñi kuꞌva kuvi kuꞌun‑ndo.
Ta ñayɨvɨ ndyachika kuenda nuu ñuꞌu ñayɨ́vɨ́ iꞌya makuvi kuxaan iñi‑chi ndyeꞌe‑chi chii‑ndo,
soko chii yúꞌú tyi kuxaan iñi‑chi ndyeꞌe‑chi chií tyi kaꞌín cha‑ndaa cha‑ña‑vaꞌa saꞌa‑chi.
Kuaꞌan‑ndo nuu iyo viko,
ta yúꞌú tyi makuꞌun ñaꞌí tyi kumañi‑ka chaa kɨvɨ kuꞌín.
Ta takuan ikaꞌan‑ra chii‑chi,
ta indoo‑ra ñuu Galilea.
Iꞌya kuvi nuu kuaꞌan Jesús Viko Veꞌe Ndaꞌa Yutun
Yukuan ta kuaꞌan ñañi Jesús nuu iyo viko,
ta kuaꞌan tuku Jesús,
soko kuaꞌan xeꞌe‑ra tyi manakoto ñayɨvɨ chii‑ra.
Ta nanduku ñayɨvɨ kunuu nuu ñayɨvɨ judío chii‑ra nuu iyo viko,
ta katyi‑chi:
—¿Indya ndyaa ra‑yukuan?
Ta kaꞌan loko ñayɨvɨ tuꞌun‑ra,
ta iyo‑chi ikaꞌan,
ta katyi‑chi:
—Nuu ra‑vaꞌa kuu‑ra.
Ta inka‑chi kaꞌan,
ta katyi‑chi:
—Ña‑vaꞌa saꞌa‑ra tyi sandoñaꞌa‑ra chii ñayɨvɨ ñuu.
Ta ña‑tuvi ñayɨvɨ kaꞌan ndichin tuꞌun‑ra tyi yuꞌu‑chi chii ñayɨvɨ kunuu nuu ñayɨvɨ judío.
Ta sava iyo viko,
ta kuaꞌan Jesús veñuꞌu kaꞌnu,
ta ikichaꞌa sañaꞌa‑ra chii ñayɨvɨ.
Ta íyò loko ikuñi ñayɨvɨ kunuu nuu ñayɨvɨ judío,
ta ikaꞌan‑chi,
ta katyi‑chi:
—¿Naku chito loko‑ra,
ta ña‑isañaꞌa ra‑chito ley Ndyoo chii‑ra?
Ta inakaꞌan Jesús,
ta katyi‑ra:
—Ña‑suu tuꞌun maí sañaꞌí chii‑ndo tyi tuꞌun ra‑ityandaꞌa chií kaꞌín.
Ta yoo‑ndo kuñi saꞌa kuꞌva taꞌan iñi Ndyoo,
kuakutuñi iñi‑ndo tatu tuꞌun maí kaꞌín a tuꞌun Ndyoo.
Ta ra‑kaꞌan tuꞌun maa,
kuñi‑ra tyi sakaꞌnu ñayɨvɨ chii‑ra,
soko ra‑kuñi tyi sakaꞌnu ñayɨvɨ chii ra‑ityandaꞌa chii‑ra,
ra‑yukuan kuvi ra‑kaꞌan cha‑ndaa,
ta ña‑sandoñaꞌa‑ra chii ñayɨvɨ.
Ta ichaꞌa Moisés ley Ndyoo chii‑ndo,
soko ña‑yoo‑ñi‑ndo ndyakuu tandɨꞌɨ tuꞌun kaꞌan‑chi.
Ta,
¿naku kuñi kaꞌñi‑ndo chií?
Ta inakaꞌan ñayɨvɨ kuaꞌa,
ta katyi‑chi:
—Tatyi kuiꞌna yɨꞌɨ chiun.
Ta,
¿yoo kuñi kaꞌñi chiun?
Ta inakaꞌan Jesús,
ta katyi‑ra:
—Isaꞌí nuu cha‑íyò kɨvɨ sauru,
ta íyò ikuñi‑ndo.
Soko ndyoꞌo tyi chaꞌndya‑ndo ñɨɨ nuu yɨka rayɨɨ ndyiꞌi kɨvɨ sauru chakatyi tyi ikaꞌan Moisés tyi chaꞌuña kɨvɨ ikaku lee,
ta taꞌan‑chi tyaꞌndya ñɨɨ nuu yɨka rayɨɨ (soko ña‑suvi Moisés ikaꞌan tuꞌun yukuan cha‑kuvi nuu tyi ñayɨvɨ kuvi sutu chaꞌnu‑yo ichiyo cha‑kumañi‑ka koo Moisés ikaꞌan cha‑ikuvi nuu).
Ta tatu chaꞌndya‑ndo ñɨɨ nuu yɨka rayɨɨ ndyiꞌi kɨvɨ sauru tyi makaꞌnu koo‑ndo ley Ndyoo cha‑ityaa Moisés,
ta,
¿naa kuenda kuxaan‑ndo chií tyi isanduvaꞌa ndɨꞌí nuu rayɨɨ kɨvɨ sauru?
Ta masakutuñi‑ndo chii ñayɨvɨ chiꞌin cha‑ndyeꞌe‑ñi‑ndo,
ta sakutuñi vaꞌa‑ndo chii‑chi.